Kenner waarsku oor nuwe SAID-bepaling | Maroela Media
Kenner waarsku oor nuwe SAID-bepaling
Herman Viviers, medeprofessor van rekenkundige wetenskappe in Noordwes, het belastingbetalers gemaan om, in die lig van 'n aankondiging deur die SAID, versigtig te wees en nie te versuim om hul gewone belastingopgawes in te dien nie.
Maroela Media het vroeër berig Edward Kieswetter, die kommissaris van die Suid-Afrikaanse Inkomstediens (SAID), het gesê Suid-Afrikaners wat minder as R500 000 per jaar verdien hoef nie 'n persoonlik belastingopgawe (ITR12) in te vul nie, mits hulle geen ander inkomste het nie.
"Dit is 'n groot verhoging [van die nuwe belastingdrumpel]," het Viviers gesê. "Mense moet versigtig wees en nie net versuim om hul gewone belastingopgawes in te dien nie, omdat daar altyd 'n moontlikheid is dat jy 'n terugbetaling kan ontvang weens bykomende belastingaftrekkings en/of belastingkrediete wat slegs beskikbaar is deur assessering."
Volgens hom is die grootste rede dat SAID die belastingdrumpel verhoog het, is dat dit die administratiewe las van die SAID verlig om belastingopgawes te verwerk vir die laer inkomste-groep. "Hoe minder opgawes, hoe minder administratiewe werk vir hulle," het hy verduidelik.
Die SAID het ook gesê belastingbetalers, wat nie vereis word om vanjaar hul belastingopgawes in te dien nie, sluit diegene in wat inkomste slegs van een werknemer ontvang, diegene wat nie 'n ander inkomste ontvang nie (soos 'n motortoelaag, besigheidsinkomste, belasbare inkomste en huurinkomste), en diegene wat nie ander bykomende aftrekkings het soos mediese uitgawes, uittredingannuïteitsbydraes en reisuitgawes nie.
Persone ouer as 65 met groot mediese uitgawes wat nie van hul mediese skemas teruggeëis kan word nie, moet dit ook op hul belastingopgawes verklaar om in aanmerking te kom vir die bykomende medieseuitgawesbelastingkrediet wat geëis mag word.
Viviers het gesê alhoewel individue dalk minder as R500 000 per jaar verdien, moet hulle uittredingsannuïteitsbydraes en toelaes in berekening bring, omdat dit gewoonlik tot bykomende aftrekkings kan lei wat geëis mag word en moontlik 'n terugbetaling beteken.
"Dit hou ook dieselfde administratiewe voordele in vir die belastingbetaler. Maar, soos ek gesê het, mense moet versigtig wees. Evalueer jou belastingposisie en alhoewel dit dalk aanloklik klink om nie jou opgawe in te dien nie, moet jy bepaal of jy in aanmerking kom vir aftrekkings en belastingkrediete," het hy bygevoeg.
Viviers het gesê indien 'n individu onseker is, kan jy by 'n geregistreerde belastingpraktisyn aanklop, omdat 'n versuim om jou belastingopgawe indien, tot boetes kan lei.
Kieswetter het Dinsdag aangekondig dat elektroniese indiening van belastingopgawes van 1 Julie af kan plaasvind, en indiening van opgawes by SAID-kantore van 1 Augustus af. Die spertyd vir elektroniese indiening is 4 Desember en die indiening van opgawes by SAID-kantore kan tot 31 Oktober plaasvind.
Werkloosheid is 'n 'nasionale krisis', sê ANC
Onnie in hof oor aanranding op leerder
My vrou se salaris val onder die bedrag vir belasting opgawe se indiening, by dit kry sy 'n klein bedrag per maand van 'n opbetaalde persioen. Twee jaar terug kry sy 'n boete omdat sy nie die klein inkomste verklaar het nie. Die boete was R16000 wat sy in 3 maande moes betaal, haar salaris van drie maande is so min dat sy dit nie kon betaal. Geld gaan leen en SARS betaal. Nou word die R150 pm pensioen geld by haar inkomste gereken, ons het 'n raadgewer gaan sien en 'n pensioen plan uitgeneem. Nou kry my vrou korting… Lees meer »
Hoekom verbind ek die drempel ook met mense wie se kinders vir vry universeiteitsopleiding kwalifiseer?
Meer as een inkomste..al is dit 'n bietjie rente…vul 'n opgawe in. Op eFiling kry jy baie vinnig terugvoer!!
Sars het n uitbetaling van my aniuteit gevat 3.5 jaar gelede omdat ek hulle n bedrag geskuld het van 10% van die bedrag wat sanlam my uitbetaal het. Hulle het belowe hulle betaal die oorblywende 90% terug binne 10 dae. Dit is nou 3,5 jaar gelede. Ek wil graag uitvind of ek hulle kan rente vra op die blatante diefstal